དེ་ཡང་ཐོག་མར་ཀོང་ཙེ་འཕྲུལ་རྒྱལ་ཁུང་ཙིའམ་ཁུང་ཧྥུ་ཙི་ཡིན་པར་འདོད་པའི་ལྟ་ཚུལ་རྣམས་གླེང་བར་བྱ་སྟེ།ཐུའུ་བཀྭན་བློ་བཟང་ཆོས་ཀྱི་ཉི་མའི་ཐུའུ་ཀྭན་གྲུབ་མཐའ་ལས།ཁུང་ཕུའུ་ཙིའམ།ཁུང་ཙི་ཞེས་གྲགས་པ་སྟེ་བོད་རྣམས་ཀྱིས་རྒྱ་སྐད་ཇི་བཞིན་མ་ཐོན་པར་ཀོང་ཙེ་ཞེས་འབོད་པ་དེའོ།།འདི་སངས་རྒྱས་འཇིག་རྟེན་དུ་བྱོན་ནས་ལོ་ཧ་ཅང་མི་མང་ཙམ་ན།ཊིའུ་ཝང་ཞེས་པའི་རྒྱལ་རབས་ཀྱི་མཇུག་ཙམ་ཊིའུ་ཝི་ཝང་གི་དུས་སུ་རྒྱ་ནག་གི་ཞིང་ས་ཆེན་པོ་བཅུ་གསུམ་གྱི་ཡ་གྱལ་ཤན་ཏུང་གི་ཡུལ་དུ་བྱུང་།འདིའི་ལོ་རྒྱུས་རྣམ་ཐར་རྒྱ་ཡུལ་དུ་ཀུན་ཏུ་གྲགས་ཆེ་ཞིང་།སྐྱེས་མཆོག་ཁྱད་པར་བ་ཞིག་ཡིན་པར་སྣང་།ད་ལྟ་རྒྱ་ནག་གི་ཁྲིམས་དང་མི་དྲག་ཞན་འབྲིང་གསུམ་གྱི་མི་ཆོས་བྱེད་ལུགས་སོགས་འདིས་བྱས་པའི་ལུགས་ཀྱི་བསྟན་བཅོས་ལ་ཁུངས་ཚད་མར་བྱེད་ཅིང་།དུས་དེ་ནས་བཟུང་སྟེ་ད་ལྟའི་བར་རྒྱལ་སྲིད་འཕོ་འགྱུར་མང་པོ་བྱུང་ཡང་།ཀོང་ཙེའི་ལུགས་ཁོ་ན་གཙོ་བོར་བཟུང་སྣང་ལ།རྒྱལ་སྲིད་ཀྱི་སློབ་དཔོན་ཡིན་ཞེས་ཀོང་ཙེའི་གཟུགས་དང་མིང་བྱང་ལ་རྒྱལ་པོ་ན་རིམ་གྱིས་ཕྱག་བྱེད་པའི་སྲོལ་ཀྱང་ད་ལྟའི་བར་དུ་ཡོད།ཀོང་ཙེའི་རིགས་རྒྱུད་ལ་གོང་ནས་ད་ལྟ་གུང་གི་ལས་ཚན་གནང་བཞིན་པ་ཡིན་ཞིང་།དེང་སང་གི་གུང་འདི་ཀོང་ཙེ་ནས་མི་རབས་བདུན་ཅུ་དོན་གསུམ་པ་ཡིན་ཟེར་རོ།།བོད་དག་གི་ཀོང་ཙེ་འཕྲུལ་གྱི་རྒྱལ་པོ་ཞེས་རྒྱལ་པོ་རྫུ་འཕྲུལ་ཅན་ཞིག་ཏུ་བྱས་པ་དང་།ནག་རྩིས་ཀྱི་གཏོ་བཅོས་ལ་ལར།ཀོང་ཙེའི་མངོན་རྟོགས་བསྒོམ་ཚུལ་སོགས་རྣམ་གཞག་བྱས་པ་དང་།ཡང་ལ་ལས་བཟོ་བོ་ཀོང་ཙེ་ཞེས་བཟོའི་འདུ་བྱེད་ལ་མཁས་པ་ཞིག་ཏུ་གོ་འདུག་པ་ནི་མུན་ནག་ལག་ནོམ་གྱི་དཔེར་སྣང་ངོ།།